钦定古今图书集成/明伦汇编/交谊典/第109卷 > 《送薛九被谗去鲁》前人
## 钦定古今图书集成/明伦汇编/交谊典/第109卷 > 《送薛九被谗去鲁》前人

宋人不辨玉，鲁贱东家丘。我笑薛夫子，胡为两地游。
黄金销众口，白璧竟难投。梧桐生蒺藜，绿竹乏佳实。
凤凰宿谁家，遂与群鸡匹。田生养老马，穷士归其门。
蛾眉笑躄者，宾客去平原。却斩美人首，三千还骏奔。
毛公一挺剑，赵楚两相存。孟尝悦狡兔，三窟赖冯谖。
信陵夺兵符，为用侯生言。春申一何愚，刎首为李园。
贤哉四公子，抚掌黄泉里。借问笑何人，笑人不好士。
尔去且勿諠，桃李竟何言。沙丘无漂母，谁肯饭王孙。